Május 1-jén megszerezte első trófeáját a klubbal, amikor a PSG-t hirdették ki győztesen a koronavírus-járvány miatt korábban befejezett bajnokságban. Május 31-én a franciák és az Internazionale megállapodtak Icardi végleges átigazolásáról 50 millió euró + 8 millió eurós kiegészítő összegben. Az argentin csatár 2024-ig írt alá. 2020. július 24-én a francia kupa döntőjében a Saint-Étienne ellen kezdőként végigjátszotta a mérkőzést, amelyen 1–0-ra győzedelmeskedtek. Július 31-én a Lyon elleni ligakupa döntőben szintén kezdett, ahol 58 percet töltött a pályán. A PSG végül büntetőkkel 6–5-re aratott győzelmet. Augusztus 23-án a francia gárda története során első alkalommal játszott az első számú európai kupasorozat, a Bajnok Ligája döntőjében, a német Bayern München ellen, ahol 1–0 arányban vereséget szenvedtek, Icardi pedig nem kapott játéklehetőséget.